סמסטר א’ – שליח ציבור ושליחות ציבורית: ההלכה משרטטת דמות של שליח ציבור אשר ראוי לעמוד לפני האלוהים בשמו של הציבור בשגרה ובעיתות משבר. במהלך המפגשים נעמיק במושג שליח הציבור ובהלכות הקשורות בו, ונצא לדיון כללי יותר על סוגיות של הובלה ושליחות ציבורית תוך שילוב מקורות מהפילוסופיה הכללית, ממדעי המדינה ומארון הספרים היהודי.
סמסטר ב’ – דרך עץ החיים: בצד “עץ הדעת טוב ורע” צמח לו “עץ החיים” אשר ממנו לא טעמנו. השפה המיתית מציבה בפנינו שני סוגים של צמיחה בעולם: האחד עוסק במוסר, במושגי טוב ורע, בשאלות של צדק ועוול. השני מיוסד על מושגים כגון משמעות, ברכה, עונג וחמלה. במהלך המפגשים נבקש להעמיק במושגי המפתח של דרך עץ החיים במקורות ומחוצה להם, נבחן את היחס שבינם לבין מושגי הצדק והמוסר ואת ההתמודדות שלנו בשעת התנגשות בין שתי דרכים חשובות אלו.
ליאור טל שדה – איש חינוך, פובליציסט ופעיל חברתי ופוליטי. משמש כסמנכ”ל תוכן וראש בית המדרש בקולות. משנת 2008 ועד 2013 כיהן כראש המכינה הקדם צבאית של בינ”ה. מלמד בבינ”ה, קולות ותכנית אסכולות של האוניברסיטה הפתוחה וכמרצה אורח במסגרות שונות בצה”ל ואוניברסיטת בר אילן. בשנים 2009-2010 כתב טור שבועי בשם “פרשת שבוע חברתית” באתר מעריב ובו הוא מפרש סוגיות מרכזיות במקרא מנקודת מבט חילונית הומניסטית.